She's So Unusual
She's So Unusual — ამერიკელ მომღერალ და სიმღერების ავტორ სინდი ლოპერის სადებიუტო ალბომი, გამოცემული 1983 წლის 14 ოქტომბერს ლეიბლ Portrait Records-ზე. 2014 წელს, 30 წლის იუბილესთან დაკავშირებით იგი ხელახლა გამოიცა, როგორც She's So Unusual: A 30th Anniversary Celebration. ამ გამოცემაში მოხვდა დემო ვერსიები და მანამდე გამოუცემელი მასალა. იგი განსხვავდება ახალი გარეკანითაც. 1978 წელს ლოპერმა ჩამოაყალიბა ჯგუფი Blue Angel. მათ მოიპოვეს კონტრაქტი Polydor Records, თუმცა სადებიუტო ალბომი კომერციულად წარუმატებელი იყო. ჯგუფის მენეჯერმა სინდის სასამართლოში უჩივლა და ლოპერმა 80000 აშშ დოლარი დაკარგა. ჯგუფმა მენეჯერი გააგდო და თავადაც დაიშალა, ვინაიდან სინდი ბანკროტად იქცა. მან კარიერა ნიუ-იორკის კლუბებში განაგრძო და მიიზიდა დევიდ ვულფის ყურადღება. იგი მომღერლის მენეჯერი გახდა და მოგვიანებით Portrait Records-თან კონტრაქტი მოუპოვა. ალბომი ძირითადად ახალი ტალღის ჟანრის არის, ისევე, როგორც სინთპოპისა და პოპ-როკის ელემენტებით. გამოცემისთანავე მას დადებითი შეფასებები ხვდა წილად კრიტიკოსებისგან, რომლებმაც სინდის გამორჩეული ვოკალი აღნიშნეს. ალბომისთვის სინდიმ რამდენიმე ჯილდო მოიპოვა, მათ შორის - ორი გრემი, აქედან ერთ-ერთი - საუკეთესო ახალი შემსრულებლისთვის. She's So Unusual Billboard 200-ში მეოთხე პოზიციამდე ავიდა და თითქმის 65 კვირა ჩარტის 40-ეულში იმყოფებოდა. აშშ-ში მისი 6 მილიონი ასლი გაიყიდა, ხოლო მთლიანად მსოფლიოში - 8 მილიონი. დღეისთვის ეს ლოპერის ყველაზე გაყიდვადი ალბომი, ისევე, როგორც ერთ-ერთი გაყიდვადი 1980-იანებში. კანადაში ეს იყო 1980-იანებში ქალი შემსრულებლის რიგით მეორე ყველაზე გაყიდვადი ალბომი (პირველი იყო უიტნი ჰიუსტონის სადებიუტო ალბომი) - 900000 გაყიდული ასლით. როლინგ სტოუნის ყველა დროის 500 საუკეთესო ალბომის სიაში She's So Unusual-ს 487-ე ადგილი ეკავა (2003), ხოლო სიაში Women Who Rock: The 50 Greatest Albums of All Time (2012) — #41. ალბომიდან გამოვიდა შვიდი სინგლი, რომელთა შორის "Girls Just Want to Have Fun" მსოფლიო ჰიტად და მომღერლის კარიერაში Billboard Hot 100-ში პირველ წარმატებულ სიმღერად იქცა. "Time After Time" კი იყო მომღერლის პირველი #1 ჰიტი ამ ჩარტში, რომელსაც მსოფლიოს მასშტაბით დიდი წარმატება ჰქონდა. წარმატება ჰქონდა კიდევ ორმა სინგლს "She Bop" და "All Through the Night" - ხუთეულებში მოხვედრით. ამით ლოპერი წარმოადგენს პირველ შემსრულებელ ქალს, რომლის ერთი ალბომიდან საუკეთესო 100-ეულის პირველ ხუთ პოზიციაზე სხვადასხვა დროს ოთხი სიმღერა მოხვედრილა. She's So Unusual-ს 1983/1984 წლებში მოჰყვა ტურნე Fun Tour.